5 Bibele e “bululetsoe ke Molimo.” (Bala 2 Timothea 3:16.) Empa batho ba bang ha ba lumele hore Bibele e tsoa ho Molimo hobane ba re e ngotsoe ke batho. Leha ho le joalo, Bibele eona e re: “Batho ba ile ba bua ho tsoa ho Molimo ha ba ntse ba khannoa [kapa ba tataisoa] ke moea o halalelang.” (2 Petrose 1:21) Ho tšoana le ha ntate-moholo a re e mong oa litloholo tsa hae a ngole lengolo a bile a mo bolella hore na a ngole eng lengolong leo. Ha e le hantle, lengolo leo ke la ntate-moholo, eseng setloholo sa hae. Ka tsela e tšoanang, mongoli oa Bibele ke Molimo, eseng banna bao a ba sebelisitseng ho e ngola. Molimo o ile a ba tataisa hore ba ngole maikutlo a hae. Ha e le hantle, Bibele ke “lentsoe la Molimo.”—1 Bathesalonika 2:13; sheba tlhaloso ea bobeli lethathamong la Litlhaloso qetellong ea buka.